Wit ballonne vir Oscar PistoriusFoto: @karinBBC, Twitter ŉ Groep mense, hoofsaaklik vroue, het die moordbeskuldigde Oscar Pistorius Maandagoggend voor die Pretoriase hooggeregshof met wit ballonne begroet. Die groep het langs ŉ bushalte voor die hof se hoofingang staan en wag. Die woorde “Ozzie” en “Ons is lief vir jou Ozzie” is op die ballonne geskryf. ŉ Vrou het ŉ stuk papier vasgehou met ŉ swart en wit foto van Pistorius en die woorde “Ozzie ons is lief vir jou en bid vir jou” daarop. Die groep is lede van ŉ Facebook-blad wat ter ondersteuning van die atleet tydens sy verhoor oopgemaak is. Daar is tans ses soortgelyke bladsye op Facebook. Een van die lede, Rika Bothma, het ŉ klein wit kruis met die woord “geloof” daarop, vasgehou. “Ons is hier om Oscar te ondersteun,” het Bothma gesê. “Om vir hom te wys dat mense nog omgee. Hy het ons trots gemaak. Hy het Suid-Afrika by die Olimpiese Spele en die Paralimpiese Spele verteenwoordig. Ek het soveel respek vir dit wat hy gedoen het.” Sy sê sy volg nie die verhoor se besonderhede nie, “omdat dit so negatief is”. “Ek is baie teleurgestel dat soveel mense hul rug gedraai het op hom nou dat dit gebeur het,” het sy bygevoeg. Sy sê sy sal hom nog steeds ondersteun, al word hy skuldig bevind. “Niemand van ons is sonder sonde nie.” Pistorius word beskuldig van die moord op Reeva Steenkamp nadat hy haar op 14 Februarie 2013 in sy huis in Pretoria-Oos doodgeskiet het. Hy voer aan hy het haar vir ŉ inbreker aangesien. Hy staar ook aanklagte wat verband hou met die oortreding van die Vuurwapenwet in die gesig. Staatsaanklaer Gerrie Nel het Maandagoggend sy kruisondervraging van Pistorius hervat. -SAPA Foto: @alizanadi, Twitter Foto: @karinBBC, Twitter